‘Sterlopers’ terug op die kassieFoto: Facebook/Sterlopers Sterlopers kom terug vir ŉ tweede seisoen op televisie. Dié TV-reeks bied kykers ŉ blik op die vermaakbedryf se ander sy – iets wat ŉ mens nie sommer sien nie. Maroela Media het met Franci Swanepoel wat die rol van Lorraine Jooste vertolk, gesels oor Sterlopers. Volgens Franci is dié reeks ŉ akkurate voorstelling van die vermaakbedryf en dat die mooi én lelik van dié bedryf goed opgesom word. “Nuwe sterre wat gebore word moet baie hard werk om te kom waar hulle wil wees, en dan is daar natuurlik uitbuiters wat jong talent probeer gebruik vir eie gewin.” Sy verwys na haar karakter as een van dié “uitbuiters”. Franci meen dis ook ŉ goeie manier om vir mense te wys dat nie alle roem sommer oornag kom nie. “Daar is bloed, sweet en trane betrokke, en Sterlopers verteenwoordig dit baie goed.” Franci sê Sterlopers se gewildheid kan toegeskryf word aan die feit dat dit die eerste van sy soort is. “Ek dink dis verskriklik interessant en ongelooflik mooi geskiet – absoluut oorspronklik. Ek dink Deon Opperman is ŉ genie want hy verstaan dié bedryf.” Daar is baie om na uit te sien in die tweede seisoen en Franci meen kykers kan nuwe liefde én verhoudings wat uiteenspat verwag. “Kykers kan ook heerlike musiek verwag – bekende sowel as nuwe musiek. Daar is komedie, drama, hartseer en opwinding en ek hoop die kykers gaan sê, soos in die eerste reeks, ‘sjoe, dis jammer dis net ŉ halfuur lank’”. Die tweede seisoen van Sterlopers begin Woensdag 6 Januarie om 21:00 op kykNET. Maroela Media het verlede jaar Sterlopers se stel gaan besoek. Kyk hier na dié video.